Træning, træning og træning. Det er opskriften på at blive klar til EM i Skills på Tech College i Aalborg. En af dem, der træner på livet løs, er Samuel Birk Axelsen. Han er flisemurer og så dygtig til sit fag, at han er på vej til EM. - Når jeg går i seng tænker jeg på, at jeg skal træne, og når jeg vågner, tænker jeg på, at jeg skal træne. Jeg har det sådan, at jeg vil gerne være den bedste, derfor vil det da være fedt at vinde i EuroSkills, siger Samuel Birk Axelsen. EuroSkills er en konkurrence, hvor unge fra hele Europa skal kæmpe om at blive den bedste til deres fag. Det bliver holdt hvert andet år, og giver de unge på Tech College en masse motivation i deres fag. - Det er jo en gave til fagene, at det her er blevet så stort. Det giver dem jo en styrke, når de går ud til deres klasser - folk siger, vi vil også til skills, hvordan kommer vi det?, siger Kasper Scrøder, der er faglærer på Tech College. Euroskills bliver afholdt i Budapest den 26. - 28. september.

Referat:
På Tech College i Aalborg er de ved at gøre sig klar til EM i Skills. Nøgleordet i klargøringen er træning.